‹‹አንዳችን ለአንዳችን ጋሻ እንጂ ሥጋት ልንሆን አይገባም›› ጠቅላይ ሚኒስትር ዓብይ አህመድ (ዶ/ር)
ሥልጣን ከያዙ አንደኛ ዓመታቸውን የያዙት ጠቅላይ ሚኒስትር ዓብይ አህመድ (ዶ/ር) ወደ ሥልጣን ከመጡ ሁለተኛ የሆነውን ጋዜጣዊ መግለጫ ሐሙስ መጋቢት 19 ቀን 2011 ዓ.ም. በታደሰው ጽሕፈት ቤታቸው ሰጥተዋል፡፡ በዚህ መግለጫ ወቅት ከጋዜጠኞች ከተነሱላቸው ጥያቄዎች ሰፋ ያሉ ማብራሪያዎችን የሰጡ ሲሆን፣ የአዲስ አበባን ጉዳይ፣ የሰላምና ፀጥታ ጉዳይ፣ የኢሕአዴግን ውህደት በሚመለከት፣ ብሎም ኢኮኖሚያዊ ጉዳዮችን ዳስሰዋል፡፡በተለይ አዲስ አበባ የማን ነች የሚለው ጉዳይ አከራካሪ እንደሆነና የእሳቸው አቋም ምን እንደሆነ የተጠየቁት ጠቅላይ ሚኒስትሩ፣ ‹‹አዲስ አበባ የሁላችን ናት፤›› በማለት ገልጸው፣ እንዲህ ዓይነት ጥያቄ የሚያነሱ አካላት ምን አክለው ነው የሚያነሱት ተብሎ መጫን አለበት ሲሉም አሳስበዋል፡፡‹‹አዲስ አበባ የማናት የሚል ጥያቄ በእኛ ደረጃ አንስቶ መወያየት አሳፋሪ ነው፤›› ሲሉ ያጣጣሉት ጠቅላይ ሚኒስትሩ፣ ‹‹አዲስ አበባ የእኔ ናት ስል የአንተ አይደለም ማለት ከሆነ ስህተት ነው፡፡ አዲስ አበባ የእኔ ናት ማለት በራሱ ስህተት አይደለም፡፡ ነገር ግን የሌሎች አይደለችም የሚባል ከሆነ ስህተት ነው፤›› ሲሉ አስረድተዋል፡፡ይህንን ጥያቄ የሚያነሱት ሰዎች አሁን በአገሪቱ ያለውን የፖለቲካ አቅጣጫ በትክክል እንዳይሄድ ለማድረግ ያለሙ ናቸው በማለት ያስረዱት ጠቅላይ ሚኒስትር ዓብይ፣ አዲስ አበባ ከኦሮሚያ ክልል እምብርት ላይ የምትገኝ በመሆኗና ከዕድገቷ የክልሉን ሀብት የተጠቀመች፣ ነገር ግን ክልሉና በአዲስ አበባ ዙሪያ ያሉ ከተሞች እምብዛም ያልተጠቀሙና የተጎዱ በመሆናቸው ልዩ ጥቅም እንድታገኝ ተደርጎ በሕገ መንግሥቱ መደንገጉን ገልጸዋል፡፡ በዚህም አዲስ አበባን በሚመለከት ሲወሳ የከተማዋን ታሪካዊ ዳራ ማየት አግባብ እንደሆነም ጠቁመዋል፡፡ተደስቶም ሆነ ከፍቶት የመጣን ኢትዮጵያዊን ብቻ ሳይሆን የውጭ አገር ዜጎችን እጇን ዘርግታ የተቀበለች ነች በማለት አዲስ አበባን የገለጹት ጠቅላይ ሚኒስትሩ፣ ‹‹በሚያሳዝን ሁኔታ ግን በኩራዝ የሚኖሩ ዜጎች ያሉባት ከተማ ነች፤›› ሲሉም አዲስ አበባን ለማልማት መረባረብ ያስፈልጋል ሲሉ ጥሪ አቅርበዋል፡፡አዲስ አበባ የእከሌ ወይም የእነ እከሌ ሳይሆን የሁሉም ኢትዮጵያዊ መሆኗን ጠቁመው፣ ‹‹አንዳችን ለአንዳችን ጋሻ እንጂ ሥጋት ልንሆን አይገባም፤›› ብለዋል፡፡ነገር ግን የፌዴራል መንግሥትና የክልል መንግሥታት ብሎም የከተማ አስተዳደሮች ባሉበት አገር መፈንቅለ መንግሥት የሚመስሉ ተግባሮች ሲታዩ መረር ብለው እንደተናገሩ በመግለጽ፣ ‹‹መንግሥትና ሕገ መንግሥት ያለበት አገር ነው፤›› ሲሉም ሕገወጥ እንቅስቃሴዎችን ተችተዋል፡፡ የአዲስ አበባ ባላደራ ምክር ቤት በማለት አስተዳደር ላለው ከተማ ሕጋዊ ያልሆነ አደረጃጀት ትክክል አልነበረም ሲሉም ወቅሰዋል፡፡‹‹ምርጫ ራስ መራጭ ራስ አስመራጭ ሆኖ አይሠራም፤›› ሲሉም የባላደራ ምክር ቤቱ አወቃቀር መሠረታዊ ችግር እንዳለበት አስረድተዋል፡፡በተያያዘም በአዲስ አበባ ነዋሪ ላልሆኑ የኦሮሚያ ክልል ተወላጆች መታወቂያ እየተሰጠ ነው ተብሎ የሚቀርበውን ክስ መገምገማቸውን በማስታወቅ፣ መታወቂያ ይሰጣል በሚባለው በፍፁም ስህተት ነው ብለዋል፡፡ በመታወቂያ አማካይነት የአዲስ አበባን ነዋሪ ስብጥር ለመቀየር እየተሠራ ነው የሚባለው ቀላል እንዳልሆነና አሁን ያለው የአዲስ አበባ ነዋሪዎች በ125 ዓመታት የመጣ ነው በማለት፣ በዚህ አንድ ዓመት ውስጥ ይኼንን ማድረግ ቢቻል ኢትዮጵያን በአጭር ጊዜ ውስጥ መቀየር ይቻል ነበር ሲሉም አስረድተዋል፡፡በአገሪቱ በተለያዩ አካባቢዎች በተለይም በኦሮሚያ ክልል በምዕራብ ወለጋ የነበረው ግጭት አሁን መርገቡን በማስታወቅ፣ በቴፒ አካባቢ ሰሞኑን ተከስቶ የነበረውን የፀጥታ ችግር ለመፍታት በጥንቃቄ ዘመቻ እየተከናወነ እንደሆነ ተናግረዋል፡፡ በዚህም ለማንም ቢሆን ለመንቀሳቀስ የሚያሠጋ ሁኔታ አይኖርም ብለዋል፡፡በትግራይና በአማራ ክልሎች መሀል እንዳለ ስለሚነገረው አለመግባባትና ፍጥጫ በተመለከተ በሰጡት ምላሽ፣ በሁለቱ ክልሎች ሕዝብ መካከል የፀብ ፍላጎት የለም ብለዋል፡፡ ጥያቄን በኃይል መፍታት እንደማይቻልና በሁለቱ ክልሎች መካከል ችግር ካለም በሕግ አግባብ መፍትሔ እንደሚያገኝ አስረድተዋል፡፡ አጥቂ ኃይል ካለም ኢትዮጵያዊያን ወንድም ወንድሙን እንዳይገድል በቃልም በተግባርም ይሳተፋሉ ብለዋል፡፡ ጠቅላይ ሚኒስትሩ የሕዝብና ቤት ቆጠራውን፣ የሕግ የበላይነትን፣ ሕገወጥ የጦር መሣሪያ ዝውውርን፣ የአዲስ አበባ ወንዞችን የማልማት ሥራንና ሌሎች ጉዳዮችን በተመለከተ ለቀረቡላቸው ጥያቄዎች ምላሽ ሰጥተዋል፡፡ 